**POMEMBNA INFORMACIJA ZA ŠTUDENTE V ZVEZI Z NAPREDOVANJI / VPISI V ŠTUD. LETO 2020/2021**

Vlada RS je sprejela Zakon o interventnih ukrepih za zajezitev epidemije COVID-19 in omilitev njenih posledic za državljane in gospodarstvo (ZIUZEOP). V svojem 49. členu, ki se glasi

*»49. člen*

*(podaljšanje statusa študenta)*

*Ne glede na določbe 70. člena ZViS imajo pravico do podaljšanja statusa študenta v študijskem letu 2020/2021 tudi študenti, ki zaradi nastanka izjemnih okoliščin v letu 2020, ki neposredno vplivajo na izvajanje študijske dejavnosti v študijskem letu 2019/2020, niso mogli redno in v roku opraviti svojih študijskih obveznosti.«,*

je Vlada RS predvidela možnost podaljšanja statusa študenta za tiste študente, ki jim v študijskem letu 2019/20 zaradi izrednih okoliščin ni uspelo opraviti vseh študijskih obveznosti za napredovanje v višji letnik.

Ker je pomembno, da študentom informacije o tem, kakšne možnosti imajo za nadaljevanje študija v prihodnjem študijskem letu, posredujemo na transparenten način čim prej, je Senat Univerze v Mariboru sprejel postopek napredovanja iz upravičenih razlogov ter podaljšanje statusa študenta z naslova izrednih okoliščin, kot sledi:

1. Študentje, za katere je bil pedagoški proces letnega semestra izveden v celoti (izvedene vse kontaktne ure/prilagojeno izvedene vse kontaktne ure), morajo dosegati minimalno število kreditnih točk, opredeljenih v pogojih za napredovanje v višji letnik akreditiranih študijskih programov. Predlagamo, da se v tem primeru upošteva, da so imeli študentje v letnem semestru študijskega leta 2019/20 omogočeno izvedbo vseh kontaktnih ur, ki so  akreditirane s predmetnikom študijskega programa.

Če želijo uveljaviti pravico do izjemnega napredovanja v višji letnik, morajo študentje v tem primeru dokazovati upravičene razloge skladno s 70. členom ZVIS (ne z naslova COVID-19). Enako velja tudi za študente, ki želijo podaljšati status iz upravičenih razlogov.

1. Študentje, za katere pedagoški proces letnega semestra ni bil izveden v celoti (zaradi narave študija ta ni bil izveden na daljavo, študentje pa niso mogli opraviti laboratorijskih vaj, kliničnih vaj, praktičnega usposabljanja, predpisanega s študijskim programom, hospitacij in nastopov ter strokovne prakse v šoli idr.), lahko zaprosijo za napredovanje v višji letnik pod izjemnimi pogoji, pri čemer se za izjemni pogoj upoštevajo tudi izredne razmere zaradi COVID-19. Študentje oddajo prošnjo za napredovanje v višji letnik iz upravičenih razlogov, ob predpostavki, da so dosegli minimalno število kreditnih točk po Statutu UM, tj. 30 ECTS.
2. Študentje, za katere pedagoški proces letnega semestra ni bil izveden v celoti (zaradi narave študija ta ni bil izveden na daljavo, študentje pa niso mogli opraviti laboratorijskih vaj, kliničnih vaj, praktičnega usposabljanja, predpisanega s študijskim programom, hospitacij in nastopov ter strokovne prakse v šoli idr.), poleg tega pa niso dosegli minimalnega števila kreditnih točk za napredovanje pod izjemnimi pogoji, lahko zaprosijo za podaljšanje statusa študenta zaradi izrednih razmer, povezanih s COVID-19.

Senat Univerze v Mariboru je sprejel

**SKLEP 5**

**Senat Univerze v Mariboru daje soglasje k prilagojenemu postopku napredovanja iz upravičenih razlogov ter podaljšanje statusa študenta iz naslova izrednih okoliščin v povezavi z 49. členom Zakona o interventnih ukrepih za zajezitev epidemije COVID-19 in omilitev njenih posledic za državljane in gospodarstvo (ZIUZEOP).**